कालपुरुष का कमरबन्द
अलनीलम (ε ओरायनिस) एक सुपरजाइंट है, जो पृथ्वी से लगभग 2,000 प्रकाश-वर्ष दूर है और इसका परिमाण 1.70 है। यह आकाश में 29वां सबसे चमकीला तारा है और मृग नक्षत्र (ओरियोन) में चौथा सबसे चमकीला तारा है। यह सूर्य से 375,000 गुना अधिक चमकीला है। इसका स्पेक्ट्रम स्थिर बिंदुओं में से एक के रूप में कार्य करता है जिसके द्वारा अन्य सितारों को वर्गीकृत किया जाता है।
जी॰जे॰ ५०४ बी ग्रह
जी॰जे॰ ५०४ बी (GJ 504 b) कन्या तारामंडल के ५९ कन्या तारे (उर्फ़ ५९ वर्जिनिस या जी॰जे॰ ५०४) की परिक्रमा करता हुआ एक गैस दानव ग्रह है। अगस्त २०१३ में मिले इस ग्रह का द्रव्यमान (मास) हमारे सौर मंडल के बृहस्पति ग्रह से लगभग ४ गुना अनुमानित किया गया है। अन्दाज़ा लगाया जाता है कि यदि इस ग्रह को आँखों द्वारा सीधा देखा जा सकता तो इसका रंग गाढ़ा गुलाबी प्रतीत होता। ५९ कन्या तारा सूरज से मिलता-जुलता G-श्रेणी का मुख्य अनुक्रम तारा है और जिस समय जी॰जे॰ ५०४ बी की खोज हुई थी वह सूरज-जैसे तारों के ग्रहीय मंडलों में तब तक पाए गए ग्रहों में से सबसे कम द्रव्यमान रखता था। वैज्ञानिक अनुमान लगाते हैं कि यह अपने तारे से लगभग ४३.५ खगोलीय ईकाईयों की दूरी पर स्थित कक्षा में उसकी परिक्रमा कर रहा है। यह ग्रहीय मंडल पृथ्वी से लगभग ५७ प्रकाश वर्ष की दूरी पर है।